
REGULAMENT
PRIVIND ORGANIZAREA, ELABORAREA
 ȘI FUNCȚIONAREA
  ZIARULUI „ZARANDUL”
 
PERIODICUL DE INFORMARE AL ADMINISTRAȚIEI PUBLICE LOCALE A MUNICIPIULUI BRAD

Anexa la Proiectul de hotărâre nr. 131/11052/28.07.2025


CAPITOLUL I
DISPOZIȚII GENERALE

Art. 1. Regulamentul de organizare și funcționare (R.O.F.) detaliază modul de organizare a ziarului „Zarandul” și stabilește regulile de funcționare, politicile, procedurile și atribuțiile din cadrul structurii organizatorice, aprobată conform legislației în vigoare.
Art. 2. (1) Ziarul „Zarandul” este publicația de informare a administrației publice locale a municipiului Brad, înregistrată cu ISSN 1222-572x. 
   (2) Scopul publicației este de a asigura informarea corectă, transparentă și constantă a cetățenilor privind activitatea administrației publice locale a municipiului Brad, transmiterea de anunțuri de interes public, evenimente comunitare și alte informații de interes public, precum și de a întări legătura dintre administrația publică și comunitatea locală. 
(3) Sediul ziarului ”Zarandul” este la Casa de Cultură din municipiul Brad, strada Independenței, nr. 7, județul Hunedoara.
Art. 3. (1) Potrivit prevederilor legale în vigoare, ziarul „Zarandul” își desfășoară activitatea editorială în conformitate cu normele care garantează libertatea de exprimare, accesul la informațiile de interes public, respectarea drepturilor și demnității persoanei, precum și promovarea transparenței și echidistanței în spațiul public. Publicația se bazează pe dispozițiile Constituției României (art. 26 și art. 30), ale Codului Civil (art. 74 privind apărarea drepturilor nepatrimoniale din Legea nr. 287/2009, republicată, cu modificările și completările ulterioare), ale Legii nr. 544/2001 privind liberul acces la informațiile de interes public, cu modificările și completările ulterioare, ale Legii nr. 148/2000 privind publicitatea, cu modificările și completările ulterioare, ale Legii nr. 202/2002 privind egalitatea de șanse, republicată, cu modificările și completările ulterioare, ale O.U.G. nr. 57/2019 privind Codul administrativ, cu modificările și completările ulterioare, ale Legii audiovizualului nr. 504/2002, cu modificările și completările ulterioare – prin analogie pentru conținutul informativ –, ale Legii nr. 186/2003 privind susținerea și promovarea culturii scrise, republicată, cu modificările și completările ulterioare, ale Codului Deontologic al Jurnalistului precum și ale Codului de reglementare al conținutului audiovizual emis de CNA. Aceste acte normative fundamentează principiile editoriale ale ziarului, precum obiectivitatea, interesul public, echidistanța, transparența și dreptul la replică, contribuind la o informare corectă și responsabilă a comunității locale.
    (2) În scopul aplicării coerente și unitare a prevederilor regulamentului, următorii termeni se definesc astfel:
Ziarul „Zarandul” – publicație periodică tipărită și/sau digitală, având rolul de a informa publicul cu privire la activitatea administrației publice locale, deciziile autorităților, proiecte în desfășurare și alte subiecte de interes comunitar.
Politica editorială – ansamblul de principii și reguli care ghidează conținutul și orientarea ziarului, asigurând respectarea valorilor precum obiectivitatea, echidistanța, transparența și interesul public.
Redactor-șef – persoana desemnată să coordoneze activitatea editorială, să aprobe conținutul publicației și să vegheze la respectarea normelor jurnalistice și a prevederilor legale.
Redactor-șef adjunct – persoana care îl sprijină pe redactorul-șef în coordonarea activității redacției și îl poate înlocui în lipsă, având atribuții editoriale și administrative delegate.
Secretarul colectivului de redacție - persoana desemnată să asigure evidența formală a activității colectivului de redacție, având un rol organizatoric, administrativ și de legătură între membrii redacției și celelalte structuri ale publicației.
Colectivul de redacție – persoanele implicate în procesul de elaborare al ziarului, incluzând redactori, reporteri, corectori, graficieni, editori de conținut sau alți colaboratori.
Colectivul tehnic – persoanele care contribuie prin activități specializate la realizarea, pregătirea pentru tipar și distribuirea ziarului. Acesta susține colectivul de redacție prin asigurarea calității vizuale, lingvistice și structurale a publicației.
Articol – material scris cu conținut informativ, analitic sau narativ, elaborat în scopul reflectării realității locale, în baza surselor credibile și verificabile.
Colaborator – persoană fizică sau juridică care contribuie la realizarea conținutului ziarului prin materiale, fotografii, interviuri sau alte forme de comunicare, în baza unui acord cu redacția.
Informație de interes public – orice informaţie care priveşte sau rezultă din activităţile unei autorităţi ori instituţii publice, indiferent de suportul ori de forma sau de modul de exprimare a informaţiei.
Obiectivitate – prezentarea fidelă, neutră și echilibrată a faptelor, fără influențe politice, personale sau comerciale, în interesul informării corecte a publicului. Informațiile publicate trebuie să reflecte realitatea în mod fidel și echilibrat, fără distorsionare sau manipulare. Obiectivitatea se asigură prin prezentarea faptelor verificate din surse credibile. 
Principiul echidistanței - toate opiniile și punctele de vedere relevante vor fi tratate cu imparțialitate. Publicația nu va favoriza nejustificat persoane, instituții sau grupuri de interese. 
Principiul transparenței - sursele de informare vor fi indicate acolo unde este posibil, iar conținutul editorial va fi separat clar de conținutul publicitar sau opinie personală. 
Respectarea drepturilor și demnității persoanei - publicația nu va tolera conținut discriminatoriu, calomnios sau care afectează demnitatea umană. 
Dreptul la replică - posibilitatea acordată oricărei persoane fizice sau juridice de a solicita publicarea punctului său de vedere ca reacție la informații apărute într-un articol de presă care o privesc direct și care sunt considerate inexacte, tendențioase sau prejudiciabile. În cazul ziarului, această solicitare se face în scris, în termen de 30 de zile de la publicarea materialului vizat. Redacția are obligația de a analiza cererea și, dacă este formulată corect și într-un limbaj civilizat, să publice replica în termen de 5 zile lucrătoare într-un spațiu similar cu cel al articolului inițial. Dacă replica este refuzată pe motive întemeiate (ex. conținut defăimător, neconformitate cu legea), solicitantul are dreptul să se adreseze instanței de judecată.
Art. 4. (1) Ziarul „Zarandul” se editează sub forma unui ziar tipărit și/sau online, în funcție de resursele disponibile.
  (2) Ziarul are, de regulă, apariție lunară. În cazuri speciale, ziarul poate avea alt mod de apariție, conform deciziei colectivului de redacție sau administrației publice locale.

CAPITOLUL II
MODUL DE ORGANIZARE

Art. 5. – Coordonarea editorială
(1) Ziarul este coordonat de către un redactor-șef și un redactor-șef adjunct, numiți prin act administrativ, respectiv dispoziția Primarului Municipiului Brad.
(2) Redactorul-șef sau redactorul-șef adjunct răspund de respectarea politicii editoriale, a conținutului și a modului de apariție.
(3) Redactorul-șef adjunct se află în subordinea redactorului-șef.
(4) Redactorul-șef adjunct înlocuiește redactorul-șef în situațiile în care cel din urmă nu își poate îndeplini atribuțiile. 
Art. 6. – Structura organizatorică
(1) Colectivul de redacție are un număr impar de membri (5-7) și include:
· redactorul șef;
· redactorul-șef adjunct;
· secretarul; 
· membri (2 - 4).
În cazul unui număr par de membri, ca urmare a demisiei, secretarul nu va avea drept de vot.
(2) Colectivul tehnic poate fi format din: 
· fotograf și grafician;
· editor de conținut;
· corector;
· personal administrativ și tehnic;
· orice altă persoană cu atribuții tehnice sau administrative necesare bunei funcționări a publicației.
(3) Membrii colectivului de redacție pot fi: personal din aparatul de specialitate al Primarului Municipiului Brad și din instituțiile și serviciile publice locale din subordinea Consiliului Local al Municipiului Brad, colaboratori sau voluntari, în funcție de nevoile editoriale.
(4) Membrii colectivului de redacție care fac parte din aparatul de specialitate al Primarului Municipiului Brad, precum și din instituțiile și serviciile publice locale din subordinea Consiliului Local al Municipiului Brad  vor fi desemnați prin dispoziția Primarului Municipiului Brad
(5) Colectivul tehnic se află în subordinea redactorului-șef sau a colectivului de redacție, după caz. 
(6) Componența colectivului tehnic va fi stabilită de către colectivul de redacție.
(7) Colectivul de redacție poate încheia contracte de prestări servicii cu persoane fizice sau juridice în vederea realizării activităților necesare publicării precum: tehnoredactarea, editarea, fotografierea, grafică, distribuția și alte activități conexe.
(8) Colectivul de redacție se poate întruni în ședință lunar, ori de câte ori este necesar, sau la solicitarea a 1/3 din membrii săi, la convocarea redactorului-șef.
(9) În cadrul ședințelor, colectivul de redacție analizează activitatea publicației, conținutul și planificarea viitoarelor ediții. La fiecare ședință se va întocmi un proces- verbal în care se vor nota principalele discuții și decizii luate. Procesele verbale se vor consemna într-un registru special de procese verbale, cu paginile numerotate, înregistrat și șnuruit. 
(10) Pentru optimizarea modului de elaborare și editare a ziarului, colectivul de redacție și colectivul tehnic pot organiza ședințe comune. 

CAPITOLUL III 
 POLITICA EDITORIALĂ

Art. 7. – Principii generale
(1) Conținutul publicației va respecta principiile de obiectivitate, echidistanță, transparență, satisfacerea interesului public și respect față de drepturile și libertățile cetățenești.
(2) Se vor publica informații relevante, verificabile și conforme cu legislația în vigoare.
Art. 8. – Tipuri de conținut
Ziarul va include, de regulă, materiale privind: 
· aspecte relevante privind activitatea administrației publice locale a municipiului Brad, cu impact major în comunitatea locală;
· hotărâri ale Consiliului Local al Municipiului Brad;
· dispoziții ale Primarului Municipiului Brad;
· anunțuri și informații publice de interes local;
· reportaje și interviuri despre proiecte comunitare și inițiative locale;
· evenimente culturale și sociale desfășurate în municipiu;
· materiale de promovare a istoriei, culturii și tradițiilor locale;
· pagina cititorului;
· publicitate și reclame. 
Art. 9. – Răspunderea pentru conținutul articolelor
(1) Colectivul de redacție își rezervă dreptul de a selecta materialele transmise de către colaboratori. 
(2) Întreaga răspundere pentru conținutul articolelor revine autorilor acestora.
(3) Redacția nu își asumă responsabilitatea morală sau materială pentru conținutul articolelor trimise ziarului de către colaboratori. 
(4) Manuscrisele (publicate sau nepublicate) nu se vor înapoia autorilor.
(5) Colectivul de redacție poate aproba dreptul la replică. 
(6) Colaboratorii vor respecta prevederile prezentului regulament. La solicitarea colectivului de redacție, colaboratorii vor încheia contracte de colaborare. 

CAPITOLUL IV 
PROCEDURA DE ELABORARE ȘI PUBLICARE

Art. 10. – Etapele de realizare
(1) Colectarea informațiilor relevante de la structurile administrației locale și de la colaboratori. Colectarea datelor se face prin adresele de e-mail ziarulzarandul@yahoo.com și bradprim@yahoo.com, prin solicitarea de documente, rapoarte sau informații directe de la persoanele implicate, asigurându-se că toate sursele sunt relevante și de încredere.
(2) Redactarea și verificarea articolelor. După colectarea informațiilor, articolele sunt redactate conform cerințelor editoriale. Fiecare articol este verificat pentru exactitate și claritate, iar eventualele erori sunt corectate.
(3)  Editarea și corectarea conținutului.
(4) Realizarea grafică și pregătirea pentru publicare. În această etapă se adaugă elementele grafice (ilustrații, fotografii, grafice) necesare pentru a sprijini și a face mai atractiv conținutul. Se realizează, de asemenea, formatul final al documentului, pregătind materialul pentru publicare.
(5) Aprobarea finală din partea redactorului-șef/ redactorului-șef adjunct sau a colectivului de redacție. Acest proces asigură transparența și respectarea standardelor editoriale. 
După parcurgerea acestor etape, materialul primește „bun de tipar”. 
Art. 11. – Publicarea și distribuția
(1) Ziarul „Zarandul” se distribuie gratuit, în scopul asigurării accesului liber și nediscriminatoriu al tuturor cetățenilor la informațiile de interes public.
(2) Punctele de distribuție ale ziarului sunt următoarele, fără a se limita doar la acestea:
· sediul Primăriei Municipiului Brad;
· Cinematograful Zarand;
· Casa de Cultură Brad;
· spații publice, cu prilejul unor evenimente de interes local;
· alte puncte de distribuție, stabilite de către colectivul de redacție.
(3) Ziarul poate fi distribuit și în format electronic, pe site-ul oficial al Primăriei Municipiului Brad și pe platformele online ale administrației locale.
(4) Ziarul se va distribui și instituțiilor la nivel local, județean și național, inclusiv cetățenilor de onoare ai municipiului Brad, precum și altor persoane interesate.
(5) Ziarul poate avea și ediții speciale care vor fi realizate în funcție de evenimente deosebite sau de nevoile informaționale ale comunității.
(6) Tirajul va fi stabilit în funcție de nevoile locale de informare. Numărul de exemplare poate fi ajustat periodic, în funcție de impactul și gradul de distribuție al publicației.




CAPITOLUL V 
FINANȚARE ȘI RESURSE

Art. 12. – Modul de finanțare
(1) Finanțarea se va face din sume alocate din bugetul local al Municipiului Brad, sponsorizări, sau din alte surse legale, cu încadrarea în prevederile bugetare ale municipiului Brad. 
 (2) Costurile vor include: 
· redactarea și editarea;
· tipărirea;
· promovarea online; 
· distribuția ziarului;
· plata colaboratorilor. 
       (3) Se pot identifica surse de cofinanțare prin sponsorizări, publicitate, parteneriate culturale sau alte surse.
       (4) Sumele de bani obținute din sponsorizări, publicitate, parteneriate culturale sau alte surse vor constitui venituri la bugetul local al Municipiului Brad pentru acoperirea unor cheltuieli privind elaborarea și publicarea ziarului ”Zarandul”. 
  (5) Se pot încheia contracte de prestări servicii cu specialiști în domeniul jurnalistic, tehnoredactare și publicitate, pentru elaborarea corespunzătoare a publicației, în conformitate cu prevederile legale.

CAPITOLUL VI 
 DISPOZIȚII FINALE

Art. 13. – Aprobarea și modificarea regulamentului
(1) Prezentul regulament a fost aprobat prin Hotărârea Consiliului Local nr.__________.
(2) Prezentul regulament poate fi modificat și completat prin Hotărâre a Consiliului Local al Municipiului Brad. 


Inițiator
PRIMAR
Florin CAZACU

